## Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje analizatora plinova

### NN 29/2002 (22.3.2002.), Pravilnik o uvjetima kojima moraju udovoljavati potvrđeni mjeriteljski laboratoriji za ovjeravanje analizatora plinova

DRŽAVNI
ZAVOD ZA NORMIZACIJU I MJERITELJSTVO
if !supportLineBreakNewLine
endif

 644

Na temelju članka 14. Zakona o mjeriteljskoj djelatnosti (»Narodne
novine«, broj 11/94) ravnatelj Državnog zavoda za normizaciju i mjeriteljstvo
donosi

## PRAVILNIK

### O UVJETIMA KOJIMA MORAJU UDOVOLJAVATI POTVRĐENI MJERITELJSKI LABORATORIJI ZA OVJERAVANJE ANALIZATORA PLINOVA

I. OPĆE ODREDBE

Članak 1.

Ovim se pravilnikom propisuju
uvjeti kojima moraju udovoljiti potvrđeni mjeriteljski laboratoriji (u daljnjem
tekstu: laboratorij) za pripremanje za ovjeravanje analizatora plinova.

Članak 2.

Laboratorij može biti pravna
ili fizička osoba ili dio pravne osobe.

Laboratorij priprema
analizatore plinova za ovjeravanje, a Državni zavod za normizaciju i
mjeriteljstvo (u daljnjem tekstu: Zavod) ovjerava analizatore plinova.

Članak 3.

Priprema analizatora plinova
za ovjeravanje u smislu ovoga pravilnika podrazumijeva: pripremu uređaja za
ispitivanje analizatora plinova, ispitivanje analizatora plinova tj. provjeru
mjeriteljskih značajki analizatora plinova te pisanje izvješća o ispitivanju
analizatora plinova.

II. UVJETI KOJIMA MORA UDOVOLJITI LABORATORIJ

Članak 4.

Laboratorij mora udovoljiti
uvjetima koji se odnose na:

1. radnike

2. opremu za ispitivanje
analizatora plinova

3. prostorije za ispitivanje
analizatora plinova

4. propisanu dokumentaciju.

Članak 5.

Laboratorij mora imati
najmanje dva radnika koji obavljaju poslove pripremanja analizatora plinova za
ovjeravanje i koji su stalno zaposleni u laboratoriju.

Članak 6.

Radnik iz članka 5. ovoga
pravilnika koji je voditelj laboratorija mora imati VSS tehničkog smjera ili
prirodoslovno-mate­matičkog smjera i najmanje 1 godinu radnog iskustva na
poslovima ispitivanja ili proizvodnje analizatora plinova, ili VŠS tehničkog smjera
i najmanje 2 godine radnog iskustva na poslovima ispitivanja ili proizvodnje
analizatora plinova, ili SSS tehničkog smjera i najmanje 3 godine radnog
iskustva na poslovima ispitivanja, ili proizvodnje analizatora plinova, ili VKV
tehničke struke i najmanje 4 godine radnog iskustva na poslovima ispitivanja
ili proizvodnje analizatora plinova.

Drugi radnik iz članka 5.
ovoga pravilnika mora imati najmanje KV tehničke struke i mora imati najmanje
dvije godine iskustva na poslovima ispitivanja ili proizvodnje analizatora
plinova.

Radnici iz članka 5. ovoga
pravilnika moraju poznavati propise kojima su utvrđeni postupci i metode
ispitivanja analizatora plinova.

Članak 7.

Za pripremu za ovjeravanje
analizatora plinova potrebno je da laboratorij ima ovu opremu:

1. plinske boce s odgovarajućim
referencijskim plinovima točno određenog sastava ili referentni (etalonski)
analizator plinova

2. uobičajenu opremu za
kemijsko-fizikalni laboratorij uklju­čivši crpke za mjerenje protoka plinova

3. svu potrebnu opremu za
sigurno rukovanje i upotrebu plinskih boca (manometri, redukcijski ventili i
slično)

4. sav potreban uobičajeni
pribor za kemijsko-fizikalni laboratorij

5. laboratorijski stakleni
termometar punjen živom s mjernim područjem od 0° C do +35° C s najmanjim
podjeljkom od 0,1 °C

6. uređaj za mjerenje
relativne vlažnosti zraka.

Članak 8.

Radna prostorija za pripremu
za ovjeravanje analizatora plinova:

1. mora biti suha, čista i
izgrađena u skladu s tehničkim nor­mativima koji su na snazi

2. mora udovoljavati
propisanim uvjetima u vezi sa sigurnosnim i higijensko-tehničkim zahtjevima

3. mora biti tako osigurana
da prašina, vodena para i agresiv­ni plinovi ne mogu prodirati u nju

4. mora biti dovoljno
prostrana za smještaj opreme i obav­ljanje pripreme za ovjeravanje analizatora
plinova

5. mora imati dnevnu i
električnu rasvjetu.

Članak 9.

U radnoj prostoriji moraju se
nalaziti:

1. laboratorijski stol, pisaći
stol i stolac za rad radnika

2. ormari i police za smještaj
opreme potrebne za pripremu za ovjeravanje analizatora plinova

3. radni stol, koji mora biti
učvršćen tako da se ne može pomicati i mijenjati položaj.

Članak 10.

U radnoj prostoriji ne smiju
se držati predmeti ni obavljati poslovi koji bi ometali rad pri pripremi za
ovjeravanje analizatora plinova.

Članak 11.

Temperatura u radnoj
prostoriji za vrijeme mjerenja mora biti 20° C ± 5° C. Poželjno je da radna
prostorija ima klimatizacijski uređaj.

Članak 12.

Radna prostorija mora biti
smještena tako da je zaštićena od izravna djelovanja sunčanih zraka.

Članak 13.

Veličina radne prostorije za
pripremu za ovjeravanje analizatora plinova određuje se ovisno o veličini
opreme.

Članak 14.

Oprema za ispitivanje
analizatora plinova mora imati valjanu ovjernicu o zadovoljavanju mjeriteljskih
zahtjeva ili potvrdu o sukladnosti s propisanim zahtjevima ili valjanu
umjernicu.

Članak 15.

Laboratorij mora biti
opremljen elektroničkim računalom za pisanje izvješća o ispitivanju analizatora
plinova s mogućnošću spajanja na Internet i povezivanje na bazu podataka
Zavoda.

Članak 16.

Laboratorij mora imati ovu
dokumentaciju:

1. propise iz područja
ovjeravanja analizatora plinova

2. postupke održavanja i praćenja
ispravnosti opreme za ispitivanje

3. postupke zaprimanja
zahtjeva za ovjeravanje analizatora plinova, izvješća o ispitivanju analizatora
plinova i dr.

4. tipna odobrenja za
analizatore plinova koji se ovjeravaju u laboratoriju

5. popis opreme za
ispitivanje s tehničkim podacima i datumima ovjeravanja i ovjernicama za svako mjerilo
koje je sastavni dio te opreme.

Članak 17.

Izvješće o ispitivanju
analizatora plinova mora biti propisanog sadržaja.

Laboratorij mora izvješća o
ispitivanju analizatora plinova čuvati na elektroničkom mediju ili u tiskanom
obliku najmanje godinu dana po isteku roka valjanosti ovjere.

III. OBVEZE LABORATORIJA

Članak 18.

Laboratorij tijekom svojega rada mora:

1. zadovoljavati uvjete propisane ovim pravilnikom

2. pripremati za ovjeravanje analizatore plinova koji imaju valjano
tipno odobrenje, sukladno odobrenom postupku ispitivanja analizatora plinova

3. obavijestiti Zavod o svakoj promjeni koja bi mogla utjecati na
osposobljenost laboratorija da zadovolji uvjete propisane ovim pravilnikom

4. upotrebljavati samo opremu za ispitivanje analizatora plinova s
valjanim ovjernim žigom, odnosno valjanom potvrdom o sukladnosti ili valjanom
umjernicom

5. omogućiti radnicima
laboratorija sudjelovanje u radu tijela Zavoda

6. sudjelovati u međulaboratorijskim
usporedbama na zah­tjev Zavoda

7. pridržavati se visine i načina
plaćanja troškova ovjeravanja analizatora plinova koje je propisao ravnatelj
Zavoda.

IV. PRIJELAZNE I ZAVRŠNE ODREDBE

Članak 19.

Laboratoriju koji zadovoljava
uvjete propisane ovim pravilnikom izdaje se rješenje koje vrijedi najdulje 3
(tri) godine.

Za produljenje važenja rješenja
iz stavka 1. ovog članka, laboratorij mora podnijeti Zavodu zahtjev za
produljenje istoga najmanje šest mjeseci prije njegovog isteka.

Članak 20.

Laboratoriji koji do dana
stupanja na snagu ovoga pravilnika zadovoljavaju uvjete prema ranije važećim
propisima za osnivanje laboratorija za pregled analizatora plinova, obvezni su
do 31. prosinca 2003. godine zadovoljiti uvjete propisane ovim pravilnikom.

Članak 21.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-02/02/04/21
Urbroj: 558-03/7-02-1
Zagreb, 15. ožujka 2002.

Ravnatelj
Državnog zavoda za normizaciju
i mjeriteljstvo
**dr. sc. Jakša Topić, dipl. ing.,** v. r.

Pravilnik, NN 29/2002-644